2-jarige se lyk ‘ongeskonde’ gevindDie tweejarige Lane Graves. Volgens ŉ polisiewoordvoerder is Lane Graves van Nebraska se liggaam sowat 16 uur nadat hy deur die alligator aangeval is, gevind. Die seun se liggaam is glo “heeltemal ongeskonde” en ŉ nadoodse ondersoek sal gedoen word om die oorsaak van sy dood te bepaal. Volgens berigte is Lane se lyk in die water naby waar hy verdwyn het, gevind. Lane het saam met sy gesin by die Seven Seas Lagoon in Disney se Grand Floridian Resort & Spa in Orlando ontspan toe die alligator hom aangeval het. Sy pa het in die water gespring en probeer om hom uit die alligator se kake te bevry, maar dit was tevergeefs. Disney het intussen al die strandgebiede in sy Lake Buena Vista-oorde gesluit as voorsorgmaatreël. Volgens berigte is vyf alligators geskiet tydens die soektog na Lane.